BESLUTNING(1)

om AVS-EU-samarbejde omkring og deltagelse i valgprocedurerne i AVS-landene samt Den Paritetiske Forsamlings rolle

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til Lomé IV-konventionen som ændret ved den aftale, der blev undertegnet i Mauritius den 4. november 1997,

- der henviser til retningslinjerne for forhandlingerne om en ny AVS-EU-aftale, der blev vedtaget af Rådet for Den Europæiske Union den 30. juni 1998,

- der henviser til det AVS-forhandlingsmandat, der blev vedtaget den 30. september 1998,

- der henviser til de fremskridt, der hidtil er gjort i forhandlingerne, som skal føre til en ny partnerskabsaftale, og navnlig til konklusionerne fra AVS-EU-ministerkonferencen, der blev afholdt i Dakar den 8. og 9. februar 1999,

- der henviser til sine tidligere beslutninger om situationen i de enkelte lande og om menneskerettigheder og demokrati,

- der henviser til Kommissionens meddelelse til Rådet og Europa-Parlamentet om "demokratisering, retsstatsprincipper, respekt for menneskerettigheder og god regeringsførelse: udfordringerne i partnerskabet mellem Den Europæiske Union og AVS-staterne" (KOM(1998)0146),

- der henviser til rapporten fra den AVS-delegation, der blev udsendt som observatører ved præsidentvalgene i Togo den 21. juni 1998,

- der henviser til beretningen om den rejse, der blev foretaget til Papua Ny Guinea, herunder Bougainville, og Salomonøerne i perioden 23. februar-3. marts 1998,

- der henviser til Europa-Parlamentets beslutning af 9. marts 1999 om resultatet af arbejdet i Den Paritetiske Forsamling AVS-EU i 1998 (A4-0065/99),

- der henviser til artikel 21 i verdenserklæringen om menneskerettigheder,

- der henviser til Det Europæiske Råds resolution fra 1991 om menneskerettigheder og udvikling,

A. der henviser til, at Den Europæiske Union gentagne gange har bekræftet, at respekt for menneskerettigheder, demokratiske principper og retsstatsprincipper udgør hjørnestenen i Unionens fælles udenrigs- og sikkerhedspolitik (FUSP), og i udviklingssamarbejdet,

B. der henviser til, at forhandlingerne om den fremtidige aftale ensidigt fokuserer på AVS-EU-partnerskabets politiske dimension, samt til, at den fremtidige aftale bør baseres på demokrati, menneskerettigheder, retsstatsprincipper og ansvarlig regeringsførelse,

C. der henviser til, at demokrati på det politiske plan indebærer langt mere end blot at afgive en stemme i ny og næ, men derimod omfatter hele processen med inddragelse af borgerne i beslutningsprocessen,

D. der henviser til, at borgernes ret til at deltage i forvaltningen af offentlige anliggender vil kunne opnås gennem en bred vifte af demokratiske politiske systemer,

E. der henviser til, at politisk pluralisme, ytringsfrihed, lige adgang til medierne under valgkampagner, hemmelige afstemninger og respekt for kandidaternes grundlæggende rettigheder er vigtige elementer i demokratiske, frie og retfærdige valg,

F. der henviser til, at valgene i nogle AVS-stater regelmæssigt har givet anledning til bekymring med hensyn til, om de er blevet gennemført korrekt, idet der har været tale om manipulation og uregelmæssigheder under forberedelsen og afholdelsen af dem samt under stemmeoptællingen, samt til, at konkurrerende eller oppositionelle partier er blevet nægtet lige muligheder for at føre valgkamp,

G. der henviser til, at kun en konstant overvågning af valgproceduren og demokratiseringsprocessen kan garantere en realistisk vurdering af problemerne og et positivt resultat,

H. der henviser til, at paritetiske AVS-EU-valgobservatørdelegationer og -missioner også kan yde et vigtigt bidrag til at afhjælpe kritiske situationer i de pågældende lande,

I. der henviser til, at Den Paritetiske Forsamling, der repræsenterer AVS-staternes befolkninger, er et nøgleelement i AVS-EU-forbindelserne og kan yde et væsentligt bidrag til en uddybning af den politiske dimension i det fremtidige AVS-EU-samarbejde,

J. der beklager, at Europa-Parlamentet tidligere ofte har afslået officielle indbydelser fra de berørte lande til at sende observatørdelegationer,

K. der henviser til, at der trods det udtalte behov for en fælles EU-strategi for valgbistand og -observation, ikke er nogen fælles strategi for observation af valg med henblik på at sikre samordning af bestræbelserne,

1. opfordrer AVS-regeringerne til at overholde princippet om, at magten mellem de politiske partier skal kunne rotere gennem afholdelse af frie, korrekt organiserede valg, der er baseret på politisk pluralisme, demokrati og retsstatsprincipper;

2. understreger, hvor vigtigt det er for et ikke-repressivt samfund, at der er informationsfrihed, presse- og ytringsfrihed samt frihed til politisk opposition, og at konkurrerende politiske partier har rimelig adgang til massemedierne;

3. mener, at det er AVS-landenes opgave at oprette deres egne demokratiske institutioner, som er i stand til at sikre respekt for alle menneskerettigheder;

4. mener på denne baggrund, at det er vigtigt at garantere politisk pluralisme og demokratiske institutioner, der er baseret på et regelsæt, som er accepteret af størstedelen af befolkningen, og som overholdes af både regeringen og oppositionen;

5. kræver et snævrere samarbejde mellem Kommissionen, Europa-Parlamentet og AVS-Gruppen i forbindelse med valgobservation, valgbistand og opbygning af institutionel kapacitet efter valg;

6. er overbevist om, at det er nødvendigt at have en fælles struktur på AVS-EU-plan for at kunne vurdere, om et givet valg er retfærdigt;

7. efterlyser et sæt fælles AVS-EU-kriterier for valgobservationsmissioner og uddannelse af observatører med henblik på at sikre konsekvens;

8. mener, at en demokratisk opbygning af systemer er en effektiv måde at forebygge konflikter på;

9. glæder sig over, at AVS-regeringerne i stigende grad indbyder Den Paritetiske Forsamling til at udsende delegationer til observation af forberedelserne og afholdelsen af valg og stemmeoptælning;

10. mener, at det er nødvendigt at efterkomme indbydelser fra AVS-lande til at observere præsident- og parlamentsvalg, og desuden at deltage i paritetisk sammensatte AVS-EU-delegationer i alle de valgobservationsmissioner, som Kommissionen udsender til AVS-lande;

11. opfordrer Europa-Parlamentet til at tage sine kriterier for udsendelse af valgobservatørdelegationer til AVS-lande op til nyvurdering med henblik på at sikre, at sådanne missioner altid godkendes, hvis der er tale om kontroversielle valg;

12. bekræfter, at det er i både EU's og dets AVS-partneres interesse at skabe sig en synlig identitet ved observation af og bistand ved valg og i forbindelse med opbygningen af institutionel kapacitet efter valgene;

13. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).